Janne Käpylehto

Aurinkosähkökylä ja Suomen suurin aurinkovoimala

Helsinkiläinen Kumpulan asuinalue havittelee aurinkosähkökyläksi. Suvilahden voimala-alueella puolestaan käynnistyi Suomen suurin aurinkovoimala.

Kumpula-Toukola Kylätilayhdistyksen käynnistämän hankkeen pilottiryhmään ilmoittautui yhteensä 20 kiinteistöä. 11 omakotitaloa, seitsemän kerrostaloa, yksi paritalo ja yksi siirtolapuutarhamökki.

Jokaiselle kiinteistölle tehtiin aurinkosähkön kustannus- ja kannattavuuslaskelmat, joissa otettiin huomioon muun muassa kiinteistön lappeen suunta, varjostukset, asuntojen määrä ja lämmitysjärjestelmä.

Syksyllä 2014 aloitettu hanke on edennyt vaiheeseen, jossa ensimmäinen aurinkosähköjärjestelmä on asennettu ja liitetty sähköverkkoon.

Tarvitsemme ruohonjuuritason avauksia kansallisten, jokseenkin ummehtuneiden energiapoliittisten linjauksien vastapainoksi.

Ensimmäisenä käytännön toimiin tarttui Auli Kontinen, jonka omakotitaloon järjestelmä asennettiin.

– Syyt hankintaan ovat enimmäkseen arvoissa, joista tärkeimmät ovat energiaomavaraisuuden lisääminen sekä ilmastotalkoisiin osallistuminen, Kontinen kertoo.

ILMOITUS

– Eikä sähkölaskun pienenemisestä tietenkään haittaa ole.

Esimerkkejä tarvitaan

Energia-asiantuntija ja tietokirjailija Janne Käpylehdon mukaan aurinkosähkön hinta alkaa olla kohdallaan, mutta esimerkkejä puuttuu.

– Omalta katolta voi saada sähköä samaan hintaan kuin sähköyhtiöltä noin 15 vuoden takaisinmaksuajalla laskettuna, Käpylehto toteaa.

Käpylehto on asentanut paneelit oman kotitalonsa katolle Herttoniemeen.

– Paneelit tuottavat sähköä kymmeniä vuosia. Nyt asennettava järjestelmä kannustaa varmasti muitakin energiaremonttiin, kun pääsee näkemään käytännössä miten helposti käyttöönotto tapahtuu.

Myös Kumpulassa hankkeen käynnistänyt Mikko Kotro uskoo, että kylän ensimmäiset aurinkopaneelit rohkaisevat muitakin kiinteistöjä järjestelmien käyttöönottoon.

– Ehkä me myös tarvitsemme tällaisia vähän raikkaampia ruohonjuuritason avauksia kansallisten, jokseenkin ummehtuneiden energiapoliittisten linjauksien vastapainoksi.

Voimala käynnistyi maaliskuun alussa

Suuremman luokan satsaus aurinkosähköön on maaliskuun alussa Helsingin Suvilahdessa käynnistynyt Suomen suurin aurinkovoimala. Helenin voimala kasvattaa koko Suomen verkkoon kytkettyä aurinkosähkötehoa yli 10 prosentilla.

Voimala tuottaa vuodessa noin 275 megawattituntia aurinkosähköä, mikä vastaa noin 137 kerrostalokaksion sähkönkulutusta.

Suvilahden 1 188 aurinkopaneelia myytiin nimikkopaneeleina. Asiakas saa paneelinsa tuottaman aurinkosähkön käyttöönsä kuukausimaksulla, ja sen tuottaman sähkön arvo hyvitetään sähkölaskussa. Paneelit myytiin loppuun muutamassa päivässä.

Helsinkiin on jo suunnitteilla toinenkin aurinkovoimala.